Budget 2020 Speech of the Leader of Government Business (05/11/19) – The National Assembly of Seychelles\nHome » Plenary Items » Budget 2020 Speech of the Leader of Government Business (05/11/19)\nBudget 2020 Speech of the Leader of Government Business (05/11/19)\nManm Onorab Lasanble Nasyonal isi prezan,\nLepep Seselwa, espesyalman Zabitan Cascade,\nMsye Spiker, Ankor enn fwa, Gouvernman in prezant son plan nasyonal pou lannen finansyel 2020. Gouvernman in demontre ki I kontinyen angaze pour sa pep e pou nou zoli pei Sesel.\nMsye Spiker, menm si bokou pei dan lemonn zot krwasans pe ralanti, konpare avek Sesel, Minister Finans in prevwar en kwasans 3.5 poursan pour lannen 2020 konpare avek krwasans global kin ganny predir lo 3.4 poursan an 2020.\nEn lot lendikater fondamantal se nou pou annan ankor en bidze sirplis primer pour lannen 2020 a en sonm 611 milyon roupi ouswa 2.5 poursan GDP.\nMsye Speaker, sa diskour bidze in santre otour sis pilye tematik e atraver bann lanons ki Minis in fer, i kler ki koman en pep nou bezwen partisip plis, etre pli prodiktiv e perform pli byen. Loportinite i la e i bezwen ganny sezi.\nLadministrasyon Prezidan Faure in prezant bidze 2018, 2019 e la bidze 2020. Bokou in ganny ankonpli pandan sa 3an ki Prezidan Faure in pran leadership pou anmenn Sesel pli devan. Zis mwa donn detrwa legzanp;\n1,574 etidyan in benefisye en skim laptop e sa ozordi I pour benefis tou etidyan konmansman premye lannen segonder ziska lekol post segonder.\nOgmantasyon dan saler Minimum pour sorti SR 33.30 par erdtan an 2018 pour ariv SR 38.27 par erdtan an 2020.\nMaternity Leave in ogmante sorti 14 semenn pou ariv 16 semenn e parternity leave pou sorti 5 zour pour ariv 10 zour.\nRediksyon lo “sick leave” sorti 30 zour pou ariv 21 zour\nEn plan konpreansiv pour sekter lagrikiltir pou ankouraz plis devlopman lokal.\nEn nouvo por lapes providans ki ti ouver an 2018\nNoun war ogmantasyon dan larive touris Sesel, letan nou konpar 2017 avek 2019 i (6%) logmantasyon.\nSesel pe anmenn en dezyenm kab soumaren e osi Gouvernman in aprouv en proze pour en lot kab soumaren par en operater lokal.\nPlis ki 800 komodite e servis napa VAT lo la.\nLentrodiksyon en sistenm tax progresif lo saler ki tou Seselwa ki ganny en saler SR 8,555.55 e pli ba, pa pey okenn tax lo son saler e osi tou Seselwa ki ganny en saler SR 35,667 e pli ba par mwan, i osi ganny en benefis. I annan osi en long lalis lo bann lezot peyman ki napa tax lo la, par egzanp, peyman gratite, peyman lafen kontra, peyman “service charge” espesyalman pour bann travayer dan sekter touris, peyman “overtime”, peyman bonus e trezyenm mwan saler.\nI sitan annan bann bon desizyon kin ganny fer anba “Leadership” Prezidan Faure – ki mon ti kapab kontinyen dir pandan lazournen antye.\nMsye Spiker, sekter lediskasyon ek lasante I reste ankor de sekter kle dan nou sosyete e dan bidze nasyonal. Mon bezwen fer mazinen sa lasanble ki le 11 Oktob 2018, Labank Mondyal ti klas Sesel 43enm dan 157 pei dan Lendeks Kapital Imen. Nou vreman fyer pou sa pozisyon akoz sa se lefe kondisyon e prensip lasante, e ledikasyon, ki Parti SPUP, SPPF, Parti Lepep e United Seychelles in mete e aplike pandan sa karant dezan (42) son legzistans. Annefe, nou premye dan larezyon, e premye dan Lafrik. Personn pa koz lo la akoz se zis nou kin fer Seselwa fyer ozordi letan nou konpar nou avek bann pei vwazen.\nMsye Spiker, en bidze ki mon konnen bokou manm onorab pou koz lo la se bidze saler. Noun vwar dan liv bidze ki total bidze saler ti selman 2.47 bilyon roupi pou lannen 2018 me la pou lannen 2020, bidze saler pe ganny prozekte pou en sonm 3 bilyon roupi. I montre ou pandan zis 3 lannen sa bidze in ogmante par 530 milyon roupi ouswa 21 poursan konpare avek depans aktyel 2018. Sa se pour diferan rezon;\nRevizyon dan bann skim saler\nAlawenns long servis\nPlis travayer kin ganny anploye\nMon konnen kekfwa I annan detrwa nou koman politisyen nou pe dir ki sa pa ase. Kekfwa nou ava dir I annan lezot skim saler ki nou bezwen revwar. Me sa, Gouvernman I bezwen revwar li dan en kad ki soutenab. Parey nou konnen okenn ogmantsasyon saler dan Governman I met presyon lo sekter prive pou zot osi ogmant saler. Alors nou bezwen annan en responsabilite kolektif lo sa size ki mannyer nou edik nou popilasyon e osi la fason ki nou zwenn lekspektasyon nou bann travayer. Monn kontan pou note ki Minis in dir ki Gouvernman i bezwen asize pou revwar sa striktir saler dan son totalite. Mon demann Minis pou fer li ase vit e vin avek bann rekonmandasyon konkret lo sa size pour bidze 2021.\nMsye Spiker, mon salye zefor Gouvernman pou enkli bann Housekeeper pour ganny sa alawens long servis ki reflekte depi ler zot in konmans travay dan Gouvernman. Desizyon pour zot ganny mete dan ‘Cleaners’ Corperative’ ti desizyon Gouvernman, alors i pa pou annan lazistis si zot kantite lannen servis pour zot benefisye sa long servis alawens ti pe konmans ganny konte zis konmansman 2009. Alors avek sa desizyon mon kwar, lavwa bann “Housekeepers” in ganny ekoute par nou Prezidan. Msye Speaker, i montre ou ki nou Gouvernman i ekout son pep menm si i annan detrwa ki fer kwar nou pa fer li.\nOzordi, bann diferan ogmantasyon pe tous nou bann dimoun aze;\n-Pansyon Retret sorti kot Lazans Proteksyon ki pe ogmante par SR500\n– E osi I annan en group ki pou ganny ankor SR500, bann ki pa pe kolekte en pansyon avek fon pansyon. Alors pou sa group total adisyonnel dan lakour pou ariv SR1,000.\nMinis in mansyonn reform pour rasyonnaliz bann fonksyon ek progranm dan domenn servis sosyal, avek bi pour ogmant efikasite dan performans sa servis, e fer savings. Mon demann Minis ki avek en tel reform ek lenplimantasyon efektiv, Gouvernman pou bezwen plis lenvestisman dan lezot servis e sipor pli striktire ki nou pou bezwen anvi nou popilasyon ki pe vyeyi.\nPlis ners ek dokter ki baze dan kominote avek zot sipor lozistik ki a permet plis vizit kot lakour;\nPlis lasistans adapte ki ogmant kantite letan ki en dimoun pour bezwen swen, oubyen ki fer li pli fasil pour donn swen en dimoun dan son lakour.\nMsye Speaker mon ti ava profit lokazyon alors pou demann Minis ki ler sa legzerzis pe ganny fer zot sey zot mye pou konsantre e rod fason koman pour retir nou sitwayen dan sa serk depandans e servi sistenm proteksyon sosyal pou kapab anmenn bann fanmiy e endividi dan bann aktivite pli prodiktiv e sa i ava osi ed nou avek nou lafors travayer an mezir ki nou popilasyon i vyeir.\nLefikasite e savings si i ganny akonpanyen par en logmantsyon dan kalite e ‘availability’ bann servis pour bann ki vreman dan bezwen I fezab. Pour sa dimoun ki pou pe evantyelman vwar en rediksyon dan son benefis sosyal dan en lot kote i bezwen pe vwar bann meyer loportinite ki i kapab sezi.\nAlors, mon demande ki i annan plis lentegrasyon e koordinasyon ant bann Minister, departman e lazans tel ki Minister Ledikasyon, La Sante e lanplwa pour ki zot kapab delivre pli bon kalite servis ki ava annan bi redwir vilnerabilite e ogmant prodiktivite dan kous nou popilsayon pli pov. Personn pa devret ganny kit deryer. Sa I prensip nou parti United Seychelles e nou devret pe met li an pratik.\nDan bidze I osi annan logmantasyon pou Home Carer sorti SR 6,060.60 pour ariv SR 6,633.47 bann ki travay a plen tan. Mon lans en lapel pou sa bann Home Carer pou annan plis devouman dan zot travay e donn sa sipor neseser nou bann dimoun aze. I annan ki travay ek devosyon e mon demann zot pou kontinyen.\nMsye Spiker, bokou pou ganny dir ki Gouvernman pan get pri lavi ditou dan sa bidze. Sa I vreman zot pe anbet Seselwa. Ozordi en fanmiy mazorite son larzan I dan lwe lakaz ki vreman ser. Gouvernman pe fer sir ki omwen 549 fanmiy I benefisye ek zot nouvo lakaz pandan 2019 e 2020. E osi 461 kare later I ganny met a dispozisyon bann fanmiy pou fer zot lakaz pandan lannen 2019 e 2020. An total, lakaz ek later sa pou benefisye 1,010 fanmiy. Gouvernman pe osi redwir taks biznes lo bann lakour rezidansyel sorti 15% pour ariv 3%.\nMon demann Minis si Gouvernman pa kapab met bann mekanizm an plas ki pou fer sir sa bann benefis I tous nou popilasyon ki ankor pe lwe lakaz. Msye Spiker, in osi annan lanons dan bidze lo en revi skim sibvansyon pour lakaz ki fer ki bokou plis dimoun pou kalifye. Mon osi demann Minis ki son Minister I travay konzwentman avek Minister responsab pour Lakaz ek Later pou fer sir sa bann lanons ki Minis in fer pa zis reste lo papye, me dimoun I vwar realite. Bokou fwa, Minis Finans I annons bann bon keksoz me I annan lezot Minister ki kontinyelman trenn lipye e fer keksoz vin difisil pour nou popilasyon.\nMsye Spiker, bokou “Day Care” dan bann distrik ki enkli Cascade pour ganny konstrir. Sa osi pou ed bann fanmiy ki bezwen sa servis a en pri redwir vi ki Gouvernman pou konstrir e met a dispozisyon sa bann “Day Care” avek sekter prive. Dan bidze i osi annan ogmantasyon pour bann fanmiy dan lasistans “Day Care” ek “Child minding”.\nMsye Spiker, mon vreman salye sa propozisyon pour entrodwir travay fleksib dan Gouvernman. Souvannfwa nou war nou bann madanm kin fek ganny baba pa kapab retourn travay toudeswit. Alors, sa mon kwar I ava en benefis pour zot dan sirkonstans ki zot kapab travay kot lakour pour en serten letan avek bann target. Teknolozi konmela in avanse e sa a fer li posib.\nAlor Msye Spiker, mon akey lanons Minis ki Gouvernman pou konstrir plis “Day Care Centers” dan bann distrik e ki Gouvernman pou osi entrodwir flexible working hours. Sa i ava ede pou siport bann manman an partikilye e retir serten sa bann baryer ki limit zot akse ek bann servis e osi anpes zot ganny akse ek bann loportinite ekonomik pour ki zot kapab ‘provide’ pour zot fanmiy olye depan lo lasistans sosyal.\nMsye Spiker, dan bidze, Gouvernman in anons prozedlwa Partenarya Piblik-Prive (PPP), sa I ava ede pour annan en lankadreman an plas pour protez Gouvernman e osi protez sa biznes. Mon demann Minis ki Gouvernman I prepar bann lalis proze apard ki sa enn lo Ile Aurore ki in anonse, pour ki Bord Lenvestisman I kapab konmans prepar pour fer marketing e prepar sekter prive lokal dan sa traze.\nMinis, en defi mazer ki nou bezwen travay pou amelyore se sa “ease of doing business” ki noun arive 100 enm lo lalis. Nou bezwen tir tou sa lanpayaz ki egziste, ki a fer biznes devlope e anmenn plis reveni pour Sesel. Nou bezwen get sak defi ki egziste ozordi dan sak sa bann mezir “ease of doing business”. Nou bezwen travay konman en lekip. Si I annan lalwa pou sanze, silvouple anmenn devan. Si I annan plis bidze ki bann sekter I bezwen, zot bezwen dir nou dan diskisyon bidze. La mon pe koz letan sa bann antite i vin devan nou dan staz komite.\nSa klasman 100enm parmi 190 lekonomi dan rapor “Doing Business’ 2020”, parey Minis in dir dan son diskour bidze i pa akseptab.\nLer nou regard sa rapor nou vwar ki sa de lendikater kot Sesel in pli mal performen se;\nSa bann prosedir pour Komans en biznes\nSa bann prosedir pour ganny Akse avek kredi.\nNou konnen ki akse avek kredi I en size kin ganny souleve a plizyer repriz par bann ki dan biznes e osi bann ki anvi antre dan biznes. Sa i kapab ganny eksplike par lefe ki i annan en mankman lo “acceptable collateral”.\nBann labank i plifere akspete selman bann propriyete “immovable” koman garanti lo loan, ki efektivman anpes bann dimoun ki pe rod loan, servi bann ‘movable assets’ tel koman levanter, bann masin, stok etc.. koman garanti.\nNoun deza tann gouvernman fer mansyonn ki travay ti pe ganny fer pou etablir en ‘collateral registry’ e alors mon ti a kontan demann Minis ki zistans sa linisyativ in arive e pour ki i ganny akselere. En ‘collateral registry’ byen etablir i ava sirman en pa an avan lo kote akse avek kredi.\nLo sa lendikater ‘starting a business’ nou vwar ki an mwayenn i pran e dimoun 32 zour pou konplet bann prosedir pour komans en biznes. Dan bann pei OECD sa pe ganny fer selman dan 9 zour an mwayenn. Alors mon demann Gouvernman pou revwar bann prosedir ki ganny servi kot “Registrar” pour ki nou ava kapab amelyor nou klasifikasyon lo sa lendikater.\nEn lot sanzman dan polisi se lanons pour bann GOP ki pou ogmante sorti SR500 par mwan pou ariv SR1,000 par mwan si en travayer etranze I dan pei plis ki 6 an e SR5,000 par mwan si en travayer etranze I dan pei plis ki 10an. Msye Spiker, nou bezwen donn plas nou Seselwa kalifye dan sekter tourism e lezot sekter pou pran bann pozisyon dan management. I pa akseptab fer en etranze reste 10an Sesel san ki nou met nou Seselwa dan sa bann pozisyon otan ki posib. Menm bann zanfan lekol dan enn zot progranm televize in vwar sa kler. Nou pa kapab fer nou bann zenn al Liniversite e apre zot pa progrese dan zot karyer. Sa fodre arete toudswit.\nMe mon panse kekfwa I annan ankor enpe diskisyon pou fer otour sa size.\nMsye Speaker, mon vreman apresye sa mezir ki gouvernman in met dan sa bidze an sa ki konsern peyman davans pour bann pti kontrakter. Parey nou okouran in annan bokou konplent lo retar ki annan dan gouvernman pou pey kontrakter a ler. Ladres bidze, in par kont, klarifye tre kler ki gouvernman I annan li en polisi lo depans e peyman, ki donn lenformasyon lo kantite zour I pou pran li pou pey en ‘invoice’.\nAlor pou evit konplent ki pa neseser, mon enplore ki tou biznes I familyariz zot ek sa bann dele letan. An nefe sa polisi I dir ki gouvernman I annan li 30 zour pou pey en invoice. Okenn peyman ki ganny peye apre 30 zour I annan en lentere ki gany peye lo la. Sa I osi a zour avek norm enternsayonal. Me par kont gouvernman in al pli lwen ki sa, e I dir ki I pou rektifye tou peyman pou son bann suppliers dan 7 zour travay, e pou bann pti proze lenfrastriktir 14 zour travay e bann pli gro proze 21 zour travay. Mon swete ki tou sa I ganny pas a laksyon.\nSa I fer alor ki I donn gouvernman ase letan pou fer son bann prosedir entern avan ki I pey en “invoice” pou asire, parey bann konpanyen prive zot osi zot fer, ki sa louvraz oubyen sa “purchase” i konplet oubyen dan bon kondisyon avan peyman I ganny fer.\nPou lannen 2020, gouvernman pou prezan met a dispozisyon en lot benefis pou bann kontrakter Class 3 ek Class 4. En davans ki pou ekivalan 20% kou en proze ki en kontrakter in gannyen, pou ganny donnen. Sa fasilite apele ‘Mobilisation Advance Payment (MAP)’ pou aplik pou proze anba R750,000.00. Sa i pou ganny donnen san lentere, e in ganny entrodwir pou ed bann pti kontrakter ek son bann depans mobilizasyon e osi bann depans preliminer lo en proze. Parey nou konnen, Sesel en bon pe kontrakter i annan problenm likidite, e sa i enn bann rezon mazer akoz kontrakter i met bokou presyon pou gouvernman pey li osito ki in konplet en proze, menm avan sa dele letan ki ganny donnen dan polisi peyman ek depans.\nI enportan pou en dimoun i asire ki i annan ase likidite oubyen finansman avan i antre dan en proze. Me anvi nou bann defi ki egziste pou bann pti e mwayen lantrepriz isi Sesel, gouvernman in met an plas sa fasilite pou ed zot. Mon espere ki bann kontrakter dan Class 3 ek 4 i servi sa fasilite pou ed zot mobiliz zot resours boner e konplet bann proze gouvernman ki zot ganny ‘awarded’ a tan. Sa i ava fer alor redwir osi retard dan lenplimantasyon bann pti proze.\nMe ankor la Myse Speaker, si nou pa vwar aksyon ki swiv nou pou trouv tousala lo MAP.\nMsye Spiker, mon oule demann Gouvernman a traver Minis pou revwar zot sistenm lakadreman ki egziste ozordi lo lenplimantasyon proze. Bokou larzan in ganny donnen dan bidze me lenplimantasyon proze I ankor en defi pou Gouvernman. Dan bidze, Minis in annons revizyon dan skim saler pour bann zofisye proze dan bann Minister, Departman e Lazans apartir 2020. Alors mon demande ki en sistenm performans I ganny etabli pour ki sa bann zofisye proze I vin plis “accountable”. Nou pa pou kapab kontinnyen donn larzan dan bidze apre nou war ki proze pa ganny enplimante.\nMsye Spiker, mon osi reste ankouraze ler mon antann ladres bidze fer mansyon lo reform lo tax biznes. Sa revi i vin atan e o moman ki lezot reform lo tax parey VAT e “income tax” in konplete. I neseser ki tax lo biznes i ganny re-balanse pou fer li pli ekitab, anvi ki parey noun antann, selman serten biznes ki pe kontribye plis dan pey biznes taks. Sa i ava osi ed SRC avek son ladministrasyon taks, anvi ki sistenm konmela I pa senplifye. Sa i demontre lentansyon nou gouvernman pou soulaz e fasilit bann biznes e fer zot lenvestisman vin pli fezab, anvi konpetisyon lokalman e enternasyonalman.\nNou swete ki gouvernman i met koman priyorite an 2020 pour vin avek en regilasyon lo ‘transfer pricing’ ki a fer nou annan en pli bon apersi lo bann konpannyen avek bann ‘headquarters’ aletranze lo ki fason zot transfer larzan kot zot “headquarters” dan en fason ki pa abes nou koleksyon tax. Nou osi a lonterm, bezwen reviz sa bann kantite ‘Double Taxation Agreements (DTAs)’ ki osi ede akseler repatriyasyon larzan deor dan bann “headquarters”.\nPar kont, pou promot lenvestisman, Gouvernman pou “still” permet biznes dan serten sekter benefisye avek ‘accellerated depreciation’, me selman ziska 100% valer son ‘asset’. Sa i ava ed biznes pour kontiny ek zot lenvestisman.\nSa I ava fer alor ki fardo tax pa a ganny mete tou kou lo zis serten biznes, me sa I avan prolonz lo tou biznes dan en fason ekitab e ‘fair’. Parey noun atann, Gouvernman pe konsider entrodwir en rate 15% biznes tax lo profi anba en milyon, e 25% lo profi ki desot 1 milyon. Sa i vedir ki bokou biznes pou benefisye, espesyalman bann ki dan rezim 30% ansemoman lo zot profi ki par lao R1 milyon. Avek letan ler sa reform in stabilize, mon demann Minis ki bann biznes ki pe pey tax lo en nivo 33%, pou zot osi ganny “align” ek sa nouvo “rate”.\nSa reform pou ganny fer an staz pou asire ki Gouvernman i kapab abzorb pert dan reveni gradyelman kot i pou annan rediksyon dan “rate” biznes tax e osi ler bann lezot regilasyon i vin an plas pou asire ki nou baz tax i ganny proteze.\nDezyenman, Myse Spiker, Gouvernman pou aboli ‘personal income tax’ lo peser ek artis ki ganny anploye. Sa de kategori pou prezan pey en fre anyel ki pou enn rezonnab olye en “income tax”. Sa i pou fasilit administrasyon peyman en fre sorti kot sa de sekter.\nGran zefor osi pou bezwen ganny fer pou adres sekter enformel dan pei. Msye Spiker, bokou biznes pe ganny afeke par bann biznes dan sekter enformel. Sa bann biznes pa ganny anrezistre e osi pa pey tax, konpare avek enn ki li i dan sekter formel. Mon espere alor ki sa i ganny adrese, e mon osi lans lapel a bann lazans konsernen tel parey Lapolis ek SLA pou entansifye zot latansyon pou detekte sa bann aktivite. Mon dir sa Msye spiker, akoz sa i fer alor ki bann biznes ki zot, zot pey zot tax, zot apre mekontan ler zot war bann tel aktivite koumsa pe arive, e apre zot reazir par pa pey zot tax ouswa fer demann pou redwir tax, zis akoz zot pe perdi biznes avek sekter enformel. Sa sitiasyon alor i bezwen ganny adresye olye nou servi biznes tax koman solisyon.\nLanons lo CRST (Corporate social responsibility tax) ek TMT (Tourism marketing tax) I osi ankourazan. Sa ti de taks ki ti pe gany sarze lo reveni ki pa dezirab. Sa I ava osi fer ki bann biznes ava lib pou zot deside ki zot anvi sponsor. Alor nou apresye ki gouvernman pou fer sa taks ‘deductible’ lo business taks lo komansman, e apre aboli sa taks a mwayen e a lon term. Parey nou konnen Msye Speaker, sa bann tax ti ganny entrodwir espesyalman pou bann biznes ki pa ti pe neseserman fer profi, anvi bann ‘incentive’ zenere ki zot ti pe benefisye. Alor koman en mezir entermedyer CSRT ek TMT ti ganny entrodwir pou asire ki omwen serten kontribisyon ti pe ganny fer par sa bann biznes oubyen sekter.\nMe prezan, reform I neseser pou fer ki nou selman tax en biznes lo son profi e non pa lo son reveni.\nMsye Spiker, bokou resours in ganny ogmante pour bann lazans ki “enforce” ek bann lotorite regilatwar, lo kote konbat kont blansisaz larzan e pour lit Kont Finansman Terorizm. I vreman enportan pour fer sir ki nou sekter finansyer I ganny proteze. Minis in mansyonn bokou lalwa ki pe ganny revwar lo sa size. Nou lasanble I bezwen pran nou responsabilite pou fer sir sa bann prozedlwa I adres okenn defayans ki egziste ozordi. Mon konnen I pou annan bann biznes ki siport nou lo tou le de kote latab ki pou esey dir nou le kontrer, me nou bezwen pran nou responsabilite kolektiv lo sa size e pa mazin nou bezwen personnel koman bann parti politik.\nAn konklizyon Msye Speaker, mon salye zefor ki Gouvernman pe fer pour fer sir ki nou “close” sa “chapter” lo ka konpansasyon pour bann dimoun ki reste kot landrwa ki ti prodwi koltar Petit Paris. E dan bidze sa pour ganny finalize avan Zen 2020.\nBann zabitan Cascade pour lannen 2020, larzan in ganny mete pour rekonstriksyon Sant Kominoter e osi ek ‘Day Care’ Cascade. I annan osi dan bidze pour konstriksyon 24 units Ex-PSSW ki eskpekte konplete an Out 2020. Sa pou kout Gouvernman SR 32.8 milyon roupi. Gouvernman osi pour konmans son plan 3,000 lakaz pou sa prosen senk an (5an). E zabitan Cascade pann ganny obliye. Pour annan 56 lakaz dan dezyenm faz redevlopman Ex-PSSW e osi 16 lakaz dan Upper Petis Paris. Nou bann zabitan Cascade pour osi kalifye dan sa konstriksyon 1,034 lakaz lo Ile Aurore, sa parmi plizyer lezot proze ki pou annan pou Distrik Cascade.\nMsye Spiker, lo sa bidze, i annan bokou kin ganny dir, e mon demande ki i annan en travay kolektif dan zerans e lenplimantasyon par Gouvernman. Nou bezwen reste for konman en Gouvernman e travay pli dir pour Seselwa vwar konman sa prosperite pe ganny partaze avek tou dimoun.\nMsye Speaker, mon demande ki Prezidan Faure i kontinyen travay for e tre for pour kontinyen anmenn nou pei e nou pep lo sa lot nivo. Mon demann tou Seselwa pou ralye deryer Prezidan Faure fer li konfyans, akoz Ansanm ek li Parti United Seychelles pou kontinyen travay dir pour plis prosperite pour pep Seselwa\nMersi Msye Spiker.


James Michel i kandida Parti Lepep prezidansyel e Danny Faure i kandida vis-prezidansyel pour Prosen Eleksyon\nDelege kot 29-yenm Kongre Ordiner Parti Lepep in le 5 Zen 2015 vot a linanimite e aprouv nominasyon Msye James Michel koman zot kandida prezidansyel pour prosen eleksyon. Sa rankont Kongre ti fer kot Sant Konferans Enternasyonal.\nMsye Michel ti remersye tou manm Parti Lepep pour zot konfyans kontinyel ki zot in met dan li e in dir ki i reste ankor bokou travay pou li fer la ki in deside pour fer son dernnyen manda koman Prezidan parti.\n"Wi, Parti Lepep i'n transform nou pei. Lo tou nivo: politik, ekonomik, sosyal ...I'n ranforsi nou linite ek stabilite. I'n permet nou ranforsi nou demokrasi. I'n permet nou moderniz nou lekonomi. Gro travay ki reste pou mwan fer se kontinnyen mobiliz nou Seselwa pou limenm vin pli gran partisipan dan kreasyon larises dan nou pei. Pou devlop sa lespri antreprenarya, pou devlop pti biznes e ed zot grosi. San larises ki nou kree, nou pa kapab soutenir nou bann progranm sosyal. Ansanm nou pe reisi akoz linite, stabilite ki Parti Lepep i ofer. Ansanm nou pe reisi akoz transformasyon ki Parti Lepep i'n anmennen dan nou pei. Nou pa pou kit travay dan milye semen," Msye Michel ti dir dan diskour klotir.\n"Mon travay i kontinnyen. Mon ankor annan kouraz ek volonte pou travay pour pep Seselwa. Alors mwa kontinnyen e termin travay ki mon'n komanse, selon ki Konstitisyon i permet mwan e selon lavolonte lepep."\nMsye Michel ti enform bann prezan ki Kongre in pas plizyer rezolisyon pou Gouvernman enplimante pou kontinnyen transform Sesel. I ti osi anonse ki in swazir Msye Danny Faure, ki an se moman vis-prezidan, koman son kandida vis-prezidansyel dan prosen eleksyon.\n"Mon'n swazi Msye Danny Faure koman mon kandida vis-prezidansyel. I en loner ekstraordiner ek en privilez imans pour nou servi pep Seselwa. E nou pou kontinnyen fer li byen, avek tou nou kouraz, avek determinasyon e avek lanmour pour Sesel," i ti dir.\nMsye Michel ti osi anonse ki Kongre in aprouv en nouvo lekip pour reprezant Parti Lepep dan eleksyon Lasanble Nasyonal. E la, i ti felisit bann nouvo kandida e asir zot tou sipor parti. I ti remersye bann manm lasanble ki pou sed zot plas, pour travay ki zot in fer dan "kontriksyon Nouvo Sesel."\nTouzour dan son diskour, Msye Michel ti fer resorti ki Parti Lepep i kwar dan lazenes Seselwa ki lafors Nouvo Sesel.\n"Parti Lepep i krwar dan nou lazenes – lafors Nouvo Sesel. Zot reprezant lespwar ek laspirasyon nou pep. Lavenir nou pei. En zenn zenerasyon ini, solider, patriotik, ki annan lentere Seselwa aker, ki fyer son Sesel, ki kontan son Sesel. I annan ki dir ki mon pe donn tro bokou sans lazenes. Zot dir ki annan tro bokou zenn dan Gouvernman. Ki nou pe donn zot responsabilite tro vit. Me sa bann ki a pe esey "ser" lazenes ozordi, ki laz zot ti annan ler zot ti pran pozisyon responsabilite? Dir nou ki zot plan pour lazenes Seselwa? Dir nou ki nou fer avek sa bann Young Leaders ki nou'n formen? Ki nou fer avek tou sa bann graduates? En parti politik ki pa krwar dan lazenes set en parti ki pe vin vol lespwar en nasyon. Nou, Parti Lepep, okontrer nou pe prepar nou zenn pou zot pran larelev," i ti dir.\n"Pou anmenn ankor plis transformasyon Sesel. Nou, ki pli aze, annou gid lazenes pou pran zot responsabilite, zot lobligasyon, zot rol "leadership". Se la kot leksperyans ek lasazes i konplemant lespwar, kreativite, inovasyon ek talan. En pon pour lavenir. En rev ki nou bezwen ed lazenes Seselwa pou realize. Mwan, se sa ki mon krwar ladan e se sa ki mon pou kontinnyen fer," i ti azoute.\nPer-fondater parti, Msye France Albert Rene ki pa ti prezan kot Kongre, ti'n anvoy en mesaz sipor lo video pour Msye James Michel.\nDan son diskour Msye Michel ti note ki Parti Lepep pou touzour kwar dan bann prensip k'in anim Msye Rene e remersye li pou tou sa ki'n fer.\n"Nou krwar dan nou prensip ki'n touzour gid nou, e ki pou kontinnyen gid nou a-lavenir. Nou krwar dan nou prensip ki nou'n zanmen trai e ki nou pa pou zanmen trai. Bann prensip ki'n anim Msye France Albert René, nou "per-fondater", bann militan premyer-er, ek son bann konpannyon-delit ki ti akonpanny li. Nou salye zot kouraz, zot konviksyon e zot lakonplisman. Zot vizyon ki kontinnyen enspir nou. Zot en lafors istorik, en lenspirasyon pour nou kontinnyen dan nou lalit. Nou rann en omaz merite Prezidan René. Nou temwanny li nou respe e nou lwayote anver bann prensip ki nou'n erite. E nou remersye li senserman pour tou sa ki'n fer pour Parti e pour Sesel," i ti dir.\nI ti azoute, "Se sa bann prensip fondamantal ki'n form mwan e ki kontinnyen enspir mwan, personnelman. E se zot sa bann prensip ki donn mwan lafors pou kontinnyen mon travay pour Sesel. Pour mwan kontinyen travay pour tou Seselwa, e nonpa dan lentere detrwa dimoun. Pou kontinnyen donn en "fair deal" lepep an antye. Se sa mon prensip ki mon pa pou zanmen abandonnen. Zanmen personn – okenn personn – pa pou met mwan avek miray e fer mwan trai mon prensip. Napa negosiasyon lo la."\nMsye Michel ti fer resorti ki li ek son lekip i la pour tou Seselwa e ki zot pou la ziska ki zot pas larelev avek en lot zenerasyon dirizan. I ti demann tou dimoun dan Parti Lepep pou reste ferm lo semen progre e stabilite e osi pou defann zot lentere e zot lavenir.


Ankor en santener Anse Royale\nHome Mon Pei Ankor en santener Anse Royale\nAnkor en santener Anse Royale\tAnse Royale ti pou annan li de santener me malerezman enn in mor. Madanm Eugenie Sangol, par kont ti selebre son 100 enm laniverser Dimans le 26 Me, e zour fet dye, le 30 Me, i ti selebre son laniverser spesyal dan Sant Kominoter. Prezan ti Minis pour Devlopman Kominoter, Zafer Sosyal ek Spor, Msye Vincent Meriton, ki ti remet en ‘shield’ avek Madanm Sangol e felisit li pour sa zoli laniverser ki vreman pa nou tou ki sanse pour selebre.\nDan sa pti rankont ki ti osi rasanble toultour sa madanm son bann koleg veteran e manm dan lasosiasyon Trwazyenm Az, ti osi enkli prezans MNA distrik, Onorab Derek Samson ki ti donn son pli vye zabitan en ‘hamper’.Madanm Sangol ti annan trwa zanfan e i reste selman enn. E pour akonpanny son lazournen toulezour, se son ‘carer’ Fatima Killindo, ki ti dekrir sa madanm koman ankor for pour son laz. I ankor kapab pran son ben e fer son bann pti tripo limenm ki enkli rakomod son bann lenz. Savedir sa madann 100 an i ankor war kler byen, ki permet li kapab get televizyon parfwa san bezwen met linet.Nou prezimen se sa ki nou konsider koman gro manze ki’n ed Madanm Sangol ariv 100 an etandonnen ki ziska prezan i ankor son pla prefere. Plito tar ki zanmen ‘The People’ i swet sa madanm ‘Bonn aniverser, e fotespere lannen prosenn nou vin donn li lanmen soufle ankor en labouzi”.


Dan Lasanble Nasyonal |18 March 2022\nDimoun i bezwen aret zet salte bonnavini, pran zot responsabilite pour protez zot lakaz ek biznes\nSwivan gro linondasyon dan lavil ek distrik Mont Fleuri, sirtou Corgat Estate, Vandredi pase, Minis pour Zafer Entern, Errol Fonseka, in dir ki tou dimoun i bezwen aret zet toudsort kalite salte dan lanvironnman e dan bann larivyer e pran zot responsabilite pour protez zot propriyete e anpese ki delo i rantre dan bann lakaz si i annan ankor en sitiasyon parey.\nMinis Fonseka in dir ki sa linondasyon ti en flash flood ki en fenomenn tre rar asosye avek enstabilite dan ler lokalize dan latmosfer e osi sanzman klima.\nI’n fer resorti ki pour adres bann sitiasyon koumsa i demann plis prevansyon e en legzersis kordinen.\nI dir ki gouvernman in fer plizyer travay pour adres problenm linondasyon enpe partou dan pei depi ki nouvo ladministrasyon in pran lofis.\nMinis Fonseka ti donn sa bann leksplikasyon letan i ti pe reponn en kestyon par MNA Wallace Cosgrow. Kestyon Onorab Cosgrow ti konm swivan: “In annan bokou konsern par popilasyon an zeneral swivan lapli ki ti koz inondasyon dan plizyer landrwa sirtou dan distrik Mont Fleuri e lavil kot bokou propriyete in sibir serten domaz:-\nEski Minis responsab pour Risk ek Dezas i kapab enform sa Lasanble kwa ki pe ganny fer pour ki sa sitiasyon pa repete?”\nMinis Fonseka in osi dir ki departman lanvironnman i annan kontra avek 65 kontrakter pour netway bann larivyer me sa i reste ankor en gro defi akoz pour tro bokou letan en kantite dimoun in pran zot en move labitid pour zet zot salte partou e dan larivyer e pa pran responsabilite pour konsekans zot aksyon.\n‘’Sa mantalite lesefer i enn ki nou pa pou kapab kontinyen tolere. Servis probasyon ek prizon pou travay an kolaborasyon avek minister lanvironnman pour fer sa bann travay netwayaz pour retir bann debri dan desarz bann larivyer’’.\nMinis Fonseka in dir lot responsabilite dan bann ka parey se pour kordin tou bann antite anba Disaster Risk Management Division (DRMD) pour asire ki resours i ganny byen deplwaye depandan lo gravite en lensidan.\nI dir ki ansemoman DRMD pe revwar tou son bann regilasyon, prosesis kordinasyon avek bi met sa servis lo en lot nivo.\nMe Minis Fonseka in osi ensiste ki problenm pa avek larivyer, ni lanmar, ni letan me avek nou imen e nou latitid e mantalite ki bezwen sanze.\nLo son kote dan en kestyon siplemanter Onorab Cosgrow ti dir ki Minis Fonseka dan son larepons pa’n reponn kestyon lo kwa ki DRMD e kwa ki son minister in fer pour rezourd sa sitiasyon e asire ki i pa ariv ankor.\nMinis Fonseka ti reponn ki i napa kontrol lo letan pour anpese ki en tel sitiasyon pa ariv ankor.\nI ti remet lanfaz lo prevansyon e demande ki tou dimoun i pran zot responsabilite e pran tou mezir neseser pour protez zot biznes ek zot lakaz tandis ki li gouvernman i ava fer leneseser pour asire ki tou bann desarz delo swa dan lavil e dan bann distrik i ganny byen antretenir e bann larivyer i ganny byen netwaye e debouse a tou moman pour asire ki dan bann sitiasyon parey delo i annan ase bataz pour pase.\nLo kote bann dimoun ki’n ganny afekte dan distrik Mont Fleuri, Minis Fonseka i dir zot sitiasyon ava ganny evalye par Minister Gouvernman Lokal e zot ava ganny asiste dapre bann rekonmandasyon ki ava ganny fer baze lo bezwen sak sa bann fanmir.


Dan Lasanble Nasyonal |11 September 2019\nDemars gouvernman pour reaste later avek SPPF/Parti Lepep i domin premye sesyon\nZiska aprezan in kout gouvernman anviron 7.4 milyon roupi pour reaste menm pri ki i ti vann 10 bout later ki parti SPPF/Parti Lepep konmela United Seychelles ti aste dan bann lannen 1993 anmontan e negosyasyon i ankor pe kontinyen pour ariv lo en desizyon konsernan bann morso ki annan batiman lo la e ki’n fini devlope.\nMinis responsab pour Lakaz, Later, Lenfrastriktir ek Transpor lo Later, Madanm Pamela Charlette ti donn sa bann detay Lasanble Nasyonal yer bomaten letan i ti pe reponn en kestyon Notis Prive lo size sa bann later demande par dirizan lopozisyon Msye Wavel Ramkalawan.\nKestyon Msye Ramkalawan i vin apre en mosyon table resaman par Onorab Flory Larue ek deklarasyon gouvernman konsernan retour bann later ki SPPF/Parti Lepep/United Seychelles ti’n gannyen oubyen aste avek Leta dan sa bann lannen.\nI ti anvi en lalis, lokasyon ek nimero tou later ki’n ganny donnen, vann oubyen pas en bay avek SPPF/PL/US, dat ki tou sa bann tranzaksyon ti ganny konplete, dat e atraver ki mwayen ki peyman ti ganny fer, lekel ki ti sinyen lo lapar sa parti, kote larzan ti ganny depoze e ki prosedir ti ganny swiv pour sa parti ganny sa bann later, lalis, lokasyon ek nimero tou later ki’n fini retourn pour Leta e konbyen eski sa in kout Leta e konbyen i pou koute pour bann lezot later ki ankor an negosyasyon.\nDan son larepons, Minis Charlette ti fer resorti ki swivan mosyon e deklarasyon konsernan retour sa bann later, son minister ti komans en resers kot biro lanrezistreman later pour idantifye tou later ki ti’n vann ou pas bay par gouvernman lo non SPPF/Parti Lepep/United Seychelles. A sa pwen, Minis Charlette ti donn en lalis, lokasyon par distrik, nimero e konbyen tou sa bann later ti koute e dat ki tou sa bann tranzaksyon ti konplete.\nKonsernan mwayen peyman, Minis Charlette i dir sa letan ki son minister in gannyen pour donn larepons Lasanble lo sa size later pa’n permet zot pour rod sa bann detay. An sa ki konsern kote larzan ti ganny depoze, Minis Charlette i dir normalman tranzaksyon lavant later larzan i peye dan kof gouvernman atraver Minister Finans e ki zot pou bezwen konsilte Minister Finans pour rod detay sa bann peyman.\nKonsernan prosedir ki ti pe ganny swiv, Minis Charlette i dir baze lo fason ki later ti pe ganny zere sa letan, okenn endividi ou lakonpannyen ti kapab idantifye en bout later e demann gouvernman pour aste e pandan sa letan gouvernman ti napa okenn lofis ou fasilite dan bann distrik pour anmenn son servis pli pre avek dimoun dan kominote. Ti prensip e polisi gouvernman sa letan pour desantraliz bann servis e anmenn zot pli pros ek dimoun dan kominote. Alors later ki ti vann avek sa parti o pouvwar ti pou envesti dan bann fasilite kominoter.\nMinis Charlette i dir i pour sa rezon ki lo bokou sa bann later i annan sant kominoter, daycare centre, biro ladministrasyon distrik, bazar, e biro manm Lasanble parmi lezot.\nMinis Charlette ti osi donn Lasanble detay lo bann later ki sa parti in fini revann avek gouvernman lo menm pri ki zot ti ganny orizinalman aste. Pour bann lezot later ki ankor anba negosyasyon, Minis Charlette i dir diskisyon i ankor pe kontinyen avek parti pour negosye bann ki annan batiman lo la e ki’n fini devlope.\nKot i konsern kote peyman tou sa bann later ti ganny fer minis i dir i pou pran son apepre 3 mwan pour al kot Minister Finans pour rod tou sa bann tranzaksyon e ki son minister pou met anplas en task force pour lyez avek Minister Finans lo sa size.\nTouzour konsernan tranzaksyon peyman, Msye Ramkalawan ti dir ki resi tou larzan ki’n peye pour sa bann tranzaksyon i bezwen atase avek bann lezot dokiman dan fayl e menm si i annan dokiman lavant ki montre in annan transfer, i annan posibilite ki sa bann larzan pa’n zanmen antre dan kof gouvernman. Me lo son kote, Minis Charlette i dir in bezwen annan peyman e vi ki i annan enpe dezord dan sa bann dosye i pou pran enpe letan pour zot rode.\nTi annan bokou lezot kestyon lo sa size parey polisi gouvernman sa lepok ki ti en morso later par endividi me parti opouvwar li i ti kapab aste 10 morso anmenmtan. Lo sa pwen Minis Charlette ti eksplike ki sa polisi ti aplik pour devlopman rezidansyel me non pa pour devlopman biznes.\nVi ki pour bokou kestyon ki ti leve Minis Charlette ti napa larepons e detay pour donn bann manm, i pou bezwen retourn dan Lasanble dan en lot sesyon pour anmenn sa bann detay ek leklersisman lo sa bann tranzaksyon.


Temwannyaz en pasyan ki’n rekipere avek Kovid-19 -Seychelles Nation\nTemwannyaz en pasyan ki’n rekipere avek Kovid-19 |14 January 2021\nLopital Lafanmir Perseverance\n‘I fermal en fason ki mon pa kapab eksplike’\nZournal Seychelles NATION i prezant son lekter temwannyaz enn bann pasyan ki’n rekipere apre ki i ti’n atrap viris Kovid-19. Nou’n ganny demande pour respekte son idantite e la ki in rantre dan lakour, nou swet li tou de bon.\nZournal Seychelles NATION : Kan eski ou ti remark ou bann premye sentonm ?\nPasyan Rekipere (P.R.) : Le 30 Desanm bomaten mon ti remarke ki mon pa ti pe respir normal e mon ti pe ganny latet fermal ek soulezon. Vi ki le 28 Desanm mon manman e le 29 Desanm mon boyfriend ek mon pti fiy 9-an ti teste pozitiv e ganny plase dan izolasyon, alors mon ti telefonn 141 e vitman zot ti vin teste mwan kot lakour avek mon pti garson 3-an e nou ‘rapid test’ ti negativ. Vi ki problenm respiratwar i enn bann sentonm Kovid-19, alors zot ti admit mwan ek mon garson dan sant izolasyon ‘Lopital Lafanmir’ Perseverance pour esper rezilta laboratwar le 31 Desanm. Son lannmen rezilta mon tes ti arive e mwan ek mon zanfan nou ti negativ alors nou ti ganny transfer kot lotel Avani pour nou konmans karantenn.\nZournal Seychelles NATION : Kan ki ou sitiasyon ti konmans deteryore ?\nP.R. : Mon ti Avani le 31 Desanm ziska le 3 Zanvye. Mon ti remarke ki mon ti annan sentonm lagorz fermal, latou, lekor fermal, lestoman ek latet fermal e ganny lafyev. Alors apre tyek routin bann ners bomaten, zot ti refer mwan ek dokter ki ti plitar fer mwan ek mon garson refer tes. Le 4 Zanvye bomaten rezilta ti tournen e pour mwan ti pozitiv me mon garson ti negativ. Alors zot ti transfer mwan Perseverans kot lot sant izolasyon kot baz Gard Lakot. Mon’n laba le 4 apremidi ziska le 6 kot zot ti re-transfer mwan ankor Avani akoz mon sentonm ti’n arete.\nZournal Seychelles NATION : Ki mannyer ou’n pas sa bann zour ek ou garson ?\nP.R. : Mon’n Avani ziska le 12 Zanvye. Mon izolasyon ek mon garson mon’n reste dan mon mas e fer mon mye pour gard mon zistans avek li. Nou’n fer nou letan pase avek televizyon ki ti a nou dispozisyon kot Avani ek Wifi. Tandis ki kot baz Gard Lakot ek Lopital Lafanmiy ti napa televizyon. Nou ti ganny akse avek internet zis kot sant izolasyon Gard Lakot. Tou kominikasyon fanmiy ti ganny fer lo telefonn. Pandan bann letan ki mon ti admit, routin bann ners toulezour ti bomaten ek apremidi pour tyek tanperatir, nivo loksizenn dan disan ek tansyon. Tanzantan zot demann ou si ou ‘ok’, si ou napa douler, eksetera. Si ou ti annan okenn pti douler zot ti fer sir zot donn ou panadol pour ede ek ou douler.\nZournal Seychelles NATION : La ki ou’n sorti, ki mannyer ou ete ?\nP.R. : La mon’n sorti le 12 Zanvye e mon dan lakour dan karantenn ziska le 18 Zanvye. Nou reste dan nou mas, lav nou lanmen tanzantan, dezenfekte e gard nou zistans. Mon santi mwan efreye pour retourn dan lasosyete pour al travay e rankontre lezot dimoun akoz mon konnen ki zot annan sa lafreyer sirtou ler mon pou dan menm lofis avek zot. La deor i annan bokou dimoun ki pa fye kantmenm apre 14 zour nou pa pou kapab enfekte zot.\nZournal Seychelles NATION : Ki mesaz ou annan pour bann ki touzour krwar Kovid-19 pa pou enfekte zot ?\nP.R. : Mon annan en pti mesaz pour pas ek mon bann frer ek ser : Annou pran nou responsabilite konman en endividi la ki i annan transmisyon (sa viris) dan kominote. Silvouple lav zot lanmen, dezenfekte zot lanmen e landrwa ki zot in servi, met zot mas a tou moman. Be aware that this is serious. I fermal son sentonm, sa lafyev ek lekor fermal, sa difikilte pour respire… I fermal dan en fason ki mon pa kapab eksplike.\nMon’n aprann ki sa viris i tricky, i unpredictable. Apre ki mon’n ganny kontak ek mon boyfriend, in pran mwan 6 zour pour devlop sentonm. Deplis, i annan dimoun ki pozitiv me napa okenn sentonm. Prezan zis mazinen konbyen nou ki kapab pozitiv nou pa okouran e nou pe ganny kontak ek lezot dimoun.\nAlors annou pa pran okenn risk e pa underestimate Kovid-19!


Minis Morgan i retournen apre en vizit travay Moris\nI ti akonpannyen par Komisyonner Lapolis Ernest Quatre ek sef sirentandan Godfra Hermitte.\nZot vizit i swiv tournen ki Prezidan Larepiblik, Msye James Michel, ti fer laba mwan pase kot i ti envite doner pour selebrasyon lanniverser lendepandans Moris.\nBi vizit Minis Morgan ek son delegasyon ti pour eksplor posibilite lantrennman pour bann zofisye lapolis lokal e osi diskit en progranm lesanz travay ant lapolis Moris ek Sesel, avek lide pour ranforsi korperasyon ant sa de zil Losean Endyen.\nPandan sa vizit Moris, Minis Morgan ek son delegasyon in ganny sans rankontre Komisyonner Lapolis Morisyen ek son tim management kot zot in angaze dan serten diskisyon e zot in egalman ganny sans vizit detrwa seksyon lapolis Morisyen.\nDiskisyon delegasyon Sesel ti tourn otour loperasyon, ki enkli seksyon trafik, CID, lentelizans kriminel, laspe syantifik kot krim i konsernen, osi byen ki lalit kont piratri.\nEtan en leta zil parey Sesel, nou delegasyon in fer remarke ki sitiasyon krim Moris pa diferan avek sa ki nou pe eksperyanse e i annan bokou ki nou kapab partaze e aprann avek kanmarad.\nProgranm lesanz travay lapolis ant Moris ek Sesel pou konmanse byento par en lot vizit travay, me sa fwasi par en tim zofisye sorti kot sa de lafors ki ranforsi lalwa.\nSa 2 tim pou annan pour bi fer en pli bon evaliasyon lo ki mannyer pour antreprann sa progranm.\nAnrout pour Moris, delegasyon Sesel ti aret La Reunion kot ankor sa size loperasyon lapolis ti ganny aborde, e la lanfaz ti lo lantrennman pour mentenir lord ek lape. O zofisye sorti dan sa zil pou Sesel mwan prosen pour en faz lantrennman.\nDelegasyon Sesel ti kit pei Merkredi pase


Prezidan i demar travay lo proze Espace-Lakonplisman en promes anver lazenes Seselwa\nPyer fondasyon sa batiman, apele Espace, ti ganny depoze Sanmdi bomaten dan en seremoni lo Ile du Port pros avek lasose bann zil pros (inter-island quay).\nDan son diskour kot sa seremoni Prezidan Michel, ki osi Patron sa Fondasyon, ti dir ki sa proze i reprezant kilminasyon en defi e lakonplisman en promes ki i ti fer 4-an pase pour lepanwisman lazenes Seselwa.\n“Mon ti fer en promes avek zot pour donn zot en landrwa detant, lwazir, rekreasyonnel e osi edikasyonnel. En lespas rankont e kreativite. Ozordi, moman in arive pour mwan realiz sa promes…. ‘ESPACE’ – en batiman ki pou repoz lo sa pyer fondasyon ki nou fek poze. En batiman ki senboliz tou sa ki meyer ki nou Fondasyon i annan. En mesaz pwisan ki senboliz valer ki nou partaze. En senbol lavenir, lespwar ek loptimizm lazenes Seselwa.”\nKonstriksyon sa batiman, ki pou kout 10 milyon dolar Ameriken, pou konmanse semenn prosen e i ekspekte ganny konplete dan ankor 18 mwan.\nSete tyermenn bord sa Fondasyon, Madanm Lise Bastienne, ki ti ganny loner pour depoz premye pyer sa batiman avek led plizyer manm fondater sa lorganizasyon.\nParmi bann ki ti prezan kot sa seremoni ti Vis-Prezidan Danny Faure, bann minis, manm Lasanble Nasyonal, sef egzekitif sa Fondasyon Eddie Charles, e lezot o zofisye gouvernman.\nOsi prezan ti bann reprezantan sorti dan sa trwa rezidans dimoun aze ki sa Fondasyon in adopte e bann manm Fondasyon Jj Spirit.\nPrezidan Michel ti dekri sa premye pyer koman fondasyon sa ki pou vin enn bann pli zoli batiman e i pou osi en lafyerte nou kapital.\nPrezidan ti osi koz lo sikse ki sa fondasyon in fer tel ki elwanny lazenes avek move lenflians atraver bann diferan progranm.\nI ti dir ki sa lorganizasyon in ed zot konmans zot pti lantrepriz, devlop zot kreativite e zot talan artistik.\nPrezidan Michel ti azoute ki moto Fondasyon Jj Spirit -- ‘Lavenir i konmans ozordi’ -- i en mesaz elokan ki tou son manm i bezwen viv toulezour.\nI ti fer resorti ki sa fondasyon i devlop lespri patriotizm dan zot, lespri linite nasyonal, tolerans e solidarite e bann diferan valer moral.\n“Fondasyon i la e i pou reste la pour akonpanny e gid bann zenn lo semen lavi. Son misyon e son latas i nob e pou ganny akonplir pli byen avek dinamizm ek efikasite dan lavenir ler i ganny son prop headquarters, ” i ti dir.\nI ti dir ki Espace i en batiman ki senboliz tou sa ki meyer ki Fondasyon Jj Spirit i annan.\n“En mesaz pwisan ki senboliz valer ki nou partaze, en senbol lavenir, lespwar e loptimizm lazenes Seselwa,” i ti azoute.\nI ti osi eksprim son lakontantman pour lakonplisman sanson Respect for Life par en group zenn afilye avek ‘Sesel i annan Talan’, enn bann aktivite kle organize par sa Fondasyon sak lannen.\nSa sanson, ki Departman Lanvironnman in adopte, in ganny retenir parmi 20 meyer sanson dan plis ki 300 dan lemonn dan en gran konkour enternasyonal pour Rio+20. Sa sanson i osi premye lo kontinan Lafrik.\nPandan sa seremoni Sanmdi, bann ki ti prezan ti ganny sans apresye sa sanson ki ti ganny performen par sa group zenn.\nBatiman Espace i enkorpor en larsitektir ki reflekte diversite pep ek kiltir Seselwa e anliny avek latasman pour lanvironnman, plizyer materyo soutenab pou ganny itilize e otan ki posib lenerzi renouvlab pou ganny servi.\nI pou annan biro ki pou ganny lwe avek bann endividi, lespas pour bann rankont, en food court, en stage lo lanmer e plizyer lezot fasilite.\nProze Espace pou ganny finanse avek kontribisyon bann benefakter lokal e enternasyonal osi par bann aktivite pour kolekte fon.\nMadanm Bastienne in dir ki konstriksyon Espace, ki’n ganny konsevwar par arsitek Seselwa Josh Mondon, pou kout anviron 10 milyon dolar ameriken e se Green Island Construction ki’n ganny swazir pour son konstriksyon.\nPandan sa seremoni ti osi annan sinyatir en lakor pour ladopsyon par Fondasyon Jj Spirit en group zenn danser e dansez apele Emergency Crew. Sa lakor ti ganny sinyen par Madanm Bastienne e par en manm sa group Ronny Marengo.\nDaniella Larue, ki’n deza en finalis dan konpetisyon ‘Sesel i annan Talan’, ti osi lans son CD e prezant en kopi avek Prezidan Michel.\nLo non tou son bann koleg manm sa Fondasyon, Anael Bodwell ti remersye Prezidan Michel pour son langazman aver lazenes Seselwa.\nPrezidan Michel, ansanm avek bann minis, envite prezan e osi byen ki bann manm Fondasyon ti termin sa seremoni par tranp zot lanmen dan lapentir e answit met zot lanprent lo en tablo.\nSa tablo pou ganny afise lo miray dan batiman Espace ler in ganny konplete.


Konferans bann levek Losean Endyen-Responsab bann dyosez Katolik rezyonnal i diskit konsern legliz\nSa trwa topik se: ledikasyon psiko-afektif ek seksyel bann zenn, nouvo fason ansenny levanzil e osi fason viv bann pret.\nDan en antretyen avek Zournal Nasyson sa semenn, Monsenyer Denis Wiehe, levek responsab dyosez Sesel e osi prezidan Konferans Episkopal bann Dyosez Losean Endyen pour sa dernyen 2-an, in koz lo sa trwa topik e fason ki legliz Katolik isi pe adres sa bann laspe.\nAn sa ki konsern ledikasyon psiko-afektif ek seksyel bann zenn, Monsenyer i fer resorti ki i annan en gran bezwen, pa zis dan sosyete larezyon me partou dan lemonn ozordi, pour plis ledikasyon seksyel e lankadreman neseser pour ed bann zenn viv zot seksyalite pa nenport koman me dan en fason responsab.\nMonsenyer i dir ki isi Sesel parey partou dan bann zil larezyon, i annan bann mouvman ki pe fer en travay formidab menm si dan en fason enpe trankil kot zot donn formasyon non pa zis bann zenn me osi bann dimoun pour travay e ankadre sa bann zenn.\nLa i ti sit group Edikasyon a Lavi e a Lanmour (EVA) ki pour plizyer lannen deza pe non selman edik bann zenn me pe osi form plizyer dimoun dan lasosyete pour kontinyen enkilke dan nou lazenes sa bann bon valer.\nMonsenyer ti osi koz lo lezot mouvman parey Youth Alive, Youth for Christ, e lezot ankor ki pe fer bokou travay avek bann zenn.\nMe i ti dir ki kantmenm sa i annan bokou sanzman dan konportman bann zenn e sa sirtou kot seksyalite i konsernen vi bann diferan lenfliyans par teknolozi ki bann zenn zot atas bokou lenportans avek e sa i montre ki pa zis Legliz me soyete osi i annan bokou travay pour fer.\n“Legliz pe fer sa ki i kapab avek mwayen e resours ki i annan me i bezwen sipor tou bann lezot dimoun, mouvman e sosyete pour donn en koudmen,” Monsenyer i dir.\nI fer remarke ki fas a tou sa bann sanzman dan lemonn kot Sesel pa ganny eparnye, legliz osi pe esey fer son mye pour sanz son fason fer keksoz.\n“Legliz pe pti-a-pti rod bann meyer fason pour reste an kontak avek bann zenn fas a bann kouran sanzman ki pe tap sosyete tre for. Travay legliz i kontinyen akoz i bezwen adapte avek bezwen lazenes pour asire ki zot reste ferm dan zot lafwa,” Monsenyer i dir.\nMonsenyer i azoute ki i annan aktyelman dan legliz Katolik anviron en dizenn mouvman ki pe travay pour ankadre bann zenn, ekout zot bann konsern e dan en fason pour asire ki zot trouv zot plas dan lavi Legliz.\nI ti fer remarke ki menm sa, lamas pa pe ganny touse par tou sa zefor e ki sanmenm i enportan ki legliz i bezwen toultan pe rod bann nouvo fason pour reste an kontak avek dimoun sirtou lazenes.\nPour sa ki konsern nouvo fason ansenny Levanzil Monsenyer i dir ki la ankor legliz i bezwen rod bann nouvo linisyativ ki pou enteres dimoun.\n“Avek modernite ek developman dan pei legliz osi in antre dan en nouvo letap e legliz, menm si sa i tre difisil, i bezwen retourn ver labaz. Se pour sa ki mon krwar ki tou kretyen avek ou san bokou ledikasyon i bezwen ganny sans pour konpran Levanzil dan en fason pour ki i tous zot lavi,” Monsenyer i dir.\nI dir ki al lanmes e obzerv bann sakreman menm si i esansyel i pa ase.\n“Legliz i bezwen ed bann adilt pour konpran pli byen zot lafwa,” i ti fer resorti\nFormasyon dan lavi kretyen i enn sa bann linisyativ pour montre dimoun Levanzil dan en langaz e mwayen senp.\nInisye par Legliz depi 2006, ozordi anviron 1500 a 2000 katolik in aprofondi zot konnesans dan Levanzil.\nPour komanse bann formater sorti aletranze in vin isi kot zot in form en lekip ki ozordi pe enstri lezot\n“Sa metod i tre aktif e i kouver tou lapse lavi imen an relasyon avek Levanzil.\nMonsenyer i dir ki toulezan i annan bann diferan group dan bann parwas ki swiv sa bann formasyon e Legliz i ankouraz bann parwas pour met plis lanfaz lo partisipasyon e langazman kominote dan sa bann formasyon ki deroul an Kreol e ki bon pour devlopman spirityel bann krwayan.\nMonsenyer i dir ki i annan bokou zefor dan legliz pour travay avek bann paran letan zot vin rod sakreman pour zot zanfan e sa pe kontinyen.\nLo sa dernyen topik ki konsern lafason ki bann pret i viv dan legliz, Monsenyer i dir ki isi Sesel i annan bokou rankont kot bann pret i zwenn ansanm avek zot levek pour reflesir lo zot misyon e travay dan parwas.\nLevek limenm i fer en parkour dan tou parwas tou le mwan kot i rankontre bann responsab, diskit avek bann parwasyen e ekout zot konsern e problenm e osi selebre lanmes avek zot.\nI dir ki sa i parmi bann fason pour ankouraz sa renouvelman dan fason fer legliz e osi donn sipor bann pret.\nMe la ankor, Monsenyer i dir ki menm si legliz i annan son bann febles parey tou bann lenstitisyon, i annan bokou travay ki pe ganny fer e sa pou kontinyen baze lo mwayen ek resours ki legliz i annan.


Pratik mazik ek sorsye—Eski i mal?\nMazik ek bann pratik sorsye i move\nSatan i oule ki ou pratik mazik. Plizyer dimoun i fer sakrifis avek bann zanset oubyen lespri pour protez zot kont lemal. Zot fer sa akoz zot per pouvwar ki bann lespri i annan. Zot met bann bag oubyen brasle mazik. Zot bwar oubyen frot zot lekor avek “bann medikaman” ki sipoze annan pouvwar mazik. Dan zot lakaz oubyen anba later, serten dimoun i kasyet bann lobze ki zot krwar i annan serten pouvwar pour protez zot. Lezot i servi “medikaman” mazik akoz zot panse ki i pou anmenn serten sikse dan biznes, legzanmen lekol, oubyen frekantasyon pour marye.\nAnnan Zeova konman ou zanmi i ou meyer proteksyon kont Satan. Zeova ek son bann lanz i bokou pli pwisan ki Satan ek son bann demon. (Zak 2:19; Revelasyon 12:9) Zeova i touzour pare pour montre son pwisans an faver son bann zanmi—bann ki antyerman fidel avek li.—2 Kronik 16:9.\nParol Bondye i dir: “Ou pa devret pratik mazik.” Zeova i kondann mazik ek bann pratik sorsye akoz sa bann pratik i kapab met nou direkteman anba pouvwar Satan Dyab.—Levitik 19:26.


MSEY - News: March to save our families\nLegliz Advantis Sesel an kolaborasyon avek Minister Lafanmir ti organiz en lamars anba temn ‘Sov Nou Bann Fanmir’ ki ti fer dan lavil Victoria, yer bomaten.\nEn gran group dimoun tou laz ti’n rann lapel pour sa aktivite ki ti konmans kot Unity Building, lo semen Palm Street.\nEn manm organizater Joanne Ratsara sorti kot Legliz Advantis ti dir ki zot in organiz sa lamars akoz zot konsernen ek lakantite fanmir ki pe kase akoz drog ek bann lezot fleo sosyal ki pe afekte lafanmir.\nDan lafoul ou ti kapab remark prezans Minis pour Lafanmir Jeanne Simeon, Minis pour Lazenes, Spor ek Kiltir Mitcy Larue, sekreter prensipal pour zafer sosyal Linda William Melanie, serten manm lasanble nasyonal parmi lezot ki ti prezan pour anmenn zot sipor.\nOsi prezan dan lafoul ti prezidan legliz Advantis Sesel, ki baze Sid Afrik, Paster Paul Ratsara.\nAvek bann diferan plakar ek slogan lo lafanmir, sa lamars ti fer direksyon sant Victoria kot bann partisipan ti sante e kriy bann slogan tel ki ‘Sov nou fanmir’, ‘Sov nou zanfan’, ‘Elimin drog dan nou fanmir ‘, ‘Aret vann drog dan nou lekol’, eksetera...\nZot ti desann ver lorloz, pas lo semen Francis Rachel, pramn semen 5th June Avenue, pas lo Manglier Street e antre lo Freedom Square kot en seri aktivite divertisman ek lwazir ti’n ganny organize par en lot kolaborater sa lamars lasosiasyon ‘Sov nou Zanfan’.\nMike Rose, en partisipan sa lamars, ti dir : “Mon’n deside zwenn sa lamars akoz i en fason pour montre sipor pour sosyete akoz tou keksoz i konmans par lafanmir. Si ou napa en fanmir solid ou pou napa en sosyete ki solid e alor si i annan sa bon lanmour dan en fanmir, i annan sa kominikasyon solid ou pou vwar ki tou keksoz pou marse. Alor mon konsey se ki bann fanmir i vin solid pour ki nou kapab vwar en sosyete ki meyer».\nEn lot partisipan, Tracy Cecile, ti dir ki i’n deside zwenn sa lamars akoz i ti a kontan vwar sanzman dan konportman bann fanmir dan nou pei.\n«Akoz pe ariv tro bokou bann problem, bann sitiasyon kot pli ale nou vwar nou bann zenn, bann marmay lekol, tousala pe tonm dan drog, dan lalkol e dan bann diferan problenm e mwan, mon kapab dir ki sa bann problenm i konmans dan lafanmir,» i ti fer resorti.\nDan en diskour lo Freedom Square apre sa lamars, Minis Simeon ti dir ki ozordi i montre klerman ki tou dimoun i bezwen kanmarad e pour donn sipor kanmarad e ki gouvernman ansanm ek lasosyete sivil i bezwen travay ansanm pour arive donn sipor bann fanmir, espesyalman bann fanmir ki vwar zot dan gran difikilte. Me, ki bann fanmir osi zot leve e pran zot responsabilite pour zot kapab sirmont zot bann problenm e pa toultan esper lezot pour rezourd tou zot problem.\n«Si nou kapab travay e i annan loportinite pour travay akoz ki nou bezwen depan lo welfer e fer mizer nou fanmir ek nou bann zanfan? Si nou valoriz nou lasante akoz nou pa pran responsabilite pour reste an bonn sante? Akoz ki nou ferm nou lizye ler nou zanfan i fer en keksoz mal premye fwa, dezyenm fwa e les sitiasyon deteryore avan ki nou pran aksyon ouswa rod lasistans pour redres sitiasyon ?» Minis Simeon ti demande.\nDan son mesaz pour sa bann fanmir ki trouv zot dan difikilte, anba tenm sa lamars ‘Sov Nou Bann Fanmir’, Minis Simeon ti dir ki lasosyete i anvi, i pare pour sov zot me zot bezwen osi pare pour esey sov zot lekor.\n«Nou nou la pour donn zot tou sipor posib atraver tou bann tetap,» i ti dir e demann zot pour pa bliye pour reste konnekte avek Bondye si zot anvi reisir.\nMinis Simeon ti remersye Legliz Advantis pour son linisyativ pour organiz sa lamars e tou lezot partener ki’n ede ki sa aktivite in kapab pran plas.\nPaster Ratsara ti dir vi ki lafanmir i labaz lasosyete e ki tou sikse i konmans dan lafanmir, tou son bann negativite i osi sorti dan lafanmir.\nI ti dir ki fason pour sirmont bann difikilte lafanmir i reste responsabilite sa endividi e pour pa esper en lot pour fer li pour nou.


Gran premyer nouvo versyon pyes teat Kastor-En fran kontribisyon anver leritaz kiltirel Sesel\nFondater e direkter mizikal group Mahé Chamber Choir Raymond Clarisse ti dir sa apre ki son group in re-anmenn pyes teat Kastor lo lasenn.\nSa i egzakteman 25-an apre ki artis Patrick Victor ek latroup teat nasyonal ti realiz sa pyes ki’n mont lo lasenn plis ki 70 fwa.\nZisteman, gran premyer sa nouvo versyon pyes teat “Kastor, Nesans en Pep” ti ganny zwe kot Sant Konferans Enternasyonal Sanmdi swar.\nParmi bann envite sa swar ti Prezidan Larepiblik Msye James Michel, Vis-Prezidan Joseph Belmont, bann minis, reprezantan bann diferan sponsor e plizyer lezot o fonksyonner dan gouvernman.\nDapre Msye Clarisse, son group i tre fyer pour ganny sa loner pou re-anmenn sa pyes – ki in dekrir koman en sansasyon teatral – lo lasenn apre 25-an. I osi azoute ki sa ki fer li pli enteresan, se ki laplipar bann akter dan sa prodiksyon in ne apre 1984. Atraver zot partisipasyon, in dir ki zot pe ede re-valoriz en keksoz ki zot pa ti ni menm la letan ti komanse.\n« Sa i en fran kontribisyon ki Mahé Chamber Choir i fyer pour fer dan leritaz kiltirel Sesel, » i azoute.\nRealizater orizinal pyes teat Kastor, Patrick Victor, ti osi parmi bann ki ti prezan kot gran premyer Sanmdi e in dekri sa nouvo versyon pyes teat Kastor koman en gran letap pour teat Seselwa.\nIn remersye Msye Clarisse ek son lekip pour sa nouvo adaptasyon, ki in dir pou kit sa pyes vivan dan lespri Seselwa e ki pou osi ankouraz ankor bokou refleksyon.\nIn osi azoute ki i personnelman swete ki bann eleman sansir dan listwar teat ek listwar natirel e istorik nou pep i ganny tire. Sa, i ti dir, i deranz bann lelan artistik e kreatif nou bann artis.\n« Sesel i annan en kantite talan ki fodre ganny ankouraze, » i ti azoute.\nIn swet Mahé Chamber Choir bokou sikse pour zot bann proze fitir.\nLo son kote, Prezidan Michel in dir ki sa nouvo adaptasyon in anmenn bokou souvenir pour li vi ki i ti la akote Patrick Victor letan i ti pe travay lo son versyon orizinal. Prezidan i azoute ki sa letan – pandan ki i ti Minis pour Ledikasyon – i ti pe swiv tre pros travay ki ti pe ganny fer lo sa pyes.\nIn dir ki i tre fyer ki 25-an apre, en group zenn in pran sa linisyativ pour refer sa pyes dan en fason modern. Apard ki felisit Mahé Chamber Choir, Prezidan Michel in osi ankouraz lezot zenn pour swiv sa legzanp e angaz zot dan bann aktivite ki pou fer reviv nou bann levennman istorik e nou bann tradisyon. Sa in dir pou ede fer devlope nou kiltir Kreol e osi ede devlop nou lespwar e osi nou linite koman en pep.\nSa nouvo pyes pou ganny repete pour manm piblik Vandredi le 3 ek Sanmdi le 4 Zilyet apartir 7er diswar menm landrwa.\nI osi annan CD avek tou bann morso mizikal sa pyes ki anvant.